Priekšlikums PADOMES LĒMUMS par nostāju, kas attiecībā uz Apvienotās komitejas reglamentu Eiropas Savienībai jāpieņem Apvienotajā komitejā, kas izveidota ar 11. pantu Nolīgumā starp Eiropas Savienību, no vienas puses, un Gruziju, no otras puses, par lauksaimniecības produktu un pārtikas produktu ģeogrāfiskās izcelsmes norāžu aizsardzību /* COM/2012/0434 final - 2012/0209 (NLE) */





PASKAIDROJUMA RAKSTS 2012. gada 1. aprīlī stājās spēkā Nolīgums starp Eiropas Savienību (ES) un Gruziju par lauksaimniecības produktu un pārtikas produktu ģeogrāfiskās izcelsmes norāžu aizsardzību. Ar nolīguma 11. pantu ir izveidota Apvienotā komiteja, kurā ir ES un Gruzijas pārstāvji. Apvienotā komiteja raugās, lai nolīgums pareizi darbotos, un tā var izskatīt jebkuru jautājumu saistībā ar nolīguma īstenošanu un darbību. Konkrētāk, Apvienotā komiteja ir atbildīga par: a) nolīguma 2. panta 1. un 2. punkta grozījumiem saistībā ar atsaucēm uz tiesību aktiem, kas Līgumslēdzējām pusēm ir piemērojami; b) nolīguma III un IV pielikuma izmaiņām attiecībā uz ģeogrāfiskajām norādēm; c) apmainīšanos ar informāciju par tiesību aktu izmaiņām un politikas virzību ģeogrāfiskās izcelsmes norāžu jomā un par jebkuru citu savstarpējas intereses jautājumu ģeogrāfiskās izcelsmes norāžu jomā; d) informācijas apmaiņu par ģeogrāfiskās izcelsmes norādēm nolūkā apsvērt to aizsardzību saskaņā ar nolīgumu. Apvienotā komiteja vienprātīgi pieņem lēmumus un izstrādā savu reglamentu. Tā tiekas pēc jebkuras Līgumslēdzējas puses pieprasījuma pārmaiņus Eiropas Savienībā un Gruzijā laikā, vietā un veidā (kas var ietvert videokonferenci), par ko Līgumslēdzējas puses savstarpēji vienojas, bet ne vēlāk kā 90 dienas pēc pieprasījuma. Saskaņā ar reglamenta projektu komitejas priekšsēdētāja pienākumus pilda pārmaiņus katras Puses delegācijas vadītājs. Priekšsēdētājs ir atbildīgs arī par komitejas sekretariāta darbu. Katra Puse sedz izdevumus, kas tai rodas, piedaloties komitejas sanāksmēs. Ar šo no Komisijas tiek prasīts: · pieņemt priekšlikumu Padomes lēmumam par ES nostāju attiecībā uz tās Apvienotās komitejas reglamentu, kas izveidota saskaņā ar Nolīgumu starp ES un Gruziju par lauksaimniecības produktu un pārtikas produktu ģeogrāfiskās izcelsmes norāžu aizsardzību; · iesniegt šo priekšlikumu Padomei. 2012/0209 (NLE) Priekšlikums PADOMES LĒMUMS par nostāju, kas attiecībā uz Apvienotās komitejas reglamentu Eiropas Savienībai jāpieņem Apvienotajā komitejā, kas izveidota ar 11. pantu Nolīgumā starp Eiropas Savienību, no vienas puses, un Gruziju, no otras puses, par lauksaimniecības produktu un pārtikas produktu ģeogrāfiskās izcelsmes norāžu aizsardzību EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar tā 218. panta 9. punktu, ņemot vērā Komisijas priekšlikumu[1], tā kā: (1) 2012. gada 1. aprīlī stājās spēkā Nolīgums starp Eiropas Savienību un Gruziju par lauksaimniecības produktu un pārtikas produktu ģeogrāfiskās izcelsmes norāžu aizsardzību[2] (turpmāk "nolīgums"). (2) Ar nolīguma 11. pantu ir izveidota Apvienotā komiteja, kas, inter alia, nodrošina pienācīgu nolīguma darbību. (3) Saskaņā ar nolīguma 11. panta 2. punktu Apvienotā komiteja izstrādā savu reglamentu. (4) Eiropas Savienībai būtu jānosaka nostāja, kas jāpieņem attiecībā uz minētās Apvienotās komitejas reglamenta pieņemšanu, IR PIEŅĒMUSI ŠO LĒMUMU. 1. pants Nostāja, kas attiecībā uz Apvienotās komitejas reglamentu Eiropas Savienībai jāpieņem Apvienotajā komitejā, kas izveidota ar 11. pantu Nolīgumā starp Eiropas Savienību, no vienas puses, un Gruziju, no otras puses, par lauksaimniecības produktu un pārtikas produktu ģeogrāfiskās izcelsmes norāžu aizsardzību, ir balstīta uz šim lēmumam pievienoto Apvienotās komitejas lēmuma projektu. 2. pants Šis lēmums stājas spēkā …. (tā pieņemšanas dienā) Briselē, Padomes vārdā — priekšsēdētājs PIELIKUMS Apvienotās komitejas lēmuma projekts par tās reglamenta pieņemšanu APVIENOTĀ KOMITEJA, ņemot vērā Nolīgumu starp Eiropas Savienību un Gruziju par lauksaimniecības produktu un pārtikas produktu ģeogrāfiskās izcelsmes norāžu aizsardzību un jo īpaši tā 11. pantu, tā kā minētais nolīgums stājās spēkā 2012. gada 1. aprīlī, SAVU REGLAMENTU NOSAKA ŠĀDI. 1. pants Delegāciju vadītāji 1. Eiropas Savienība un Gruzija, turpmāk tekstā kopīgi sauktas par „Pusēm”, katra ieceļ delegācijas vadītāju, kas ir kontaktpersona visos ar komiteju saistītos jautājumos. 2. Katrs delegācijas vadītājs visas vai atsevišķas delegācijas vadītāja funkcijas var deleģēt izvirzītam vietniekam, un šādā gadījumā turpmāk tekstā visas atsauces uz delegācijas vadītāju tāpat attiecas arī uz izvirzīto vietnieku. 2. pants Priekšsēdētājs 1. Komitejas priekšsēdētāja amatu vienu kalendāro gadu ieņem pārmaiņus katras Puses delegācijas vadītājs. 2. Priekšsēdētājs ir atbildīgs par Komitejas sekretariāta darbu. 3. pants Sanāksmes 1. Priekšsēdētājs, vienojoties ar otras delegācijas vadītāju, nosaka sanāksmju datumu un norises vietu vai, ja sanāksme tiek rīkota elektroniskā veidā, nosaka vajadzīgos tehniskos pasākumus. Priekšsēdētājs un otras delegācijas vadītājs, vienojoties par sanāksmes laiku un vietu, ievēro prasību rīkot sanāksmi 90 dienu laikā. 2. Ja nav citāda kopīga vienošanās, komitejas sanāksmes nav atklātas. 4. pants Sarakste 1. Visu komitejai paredzēto un no komitejas izsūtīto saraksti sūta komitejas priekšsēdētājam. Priekšsēdētājs nosūta visas ar komiteju saistītās sarakstes kopiju otras delegācijas vadītājam, Gruzijas misijas vadītājam Briselē un ES delegācijas vadītājam Tbilisi. 2. Sarakste starp priekšsēdētāju un otras delegācijas vadītāju var notikt rakstiski jebkādā veidā, ieskaitot elektronisko pastu. 5. pants Sanāksmju darba kārtība 1. Pirms sanāksmes priekšsēdētājs sagatavo darba kārtības projektu. Darba kārtības projektu nosūta otras delegācijas vadītājam ne vēlāk kā 20 darba dienas pirms sanāksmes. Priekšsēdētāja izplatāmajā darba kārtības projektā iekļauj visus priekšsēdētāja izraudzītos punktus saskaņā ar nolīguma 11. panta 3. punktu. 2. Ne vēlāk kā 10 darbdienas pirms sanāksmes delegāciju vadītāji var pieprasīt, lai tiktu iekļauti papildu punkti, uz kuriem attiecas 11. panta 3. punkts, un priekšsēdētājam tie jāiekļauj darba kārtības projektā. 3. Priekšsēdētājs galīgās darba kārtības projektu nosūta otras delegācijas vadītājam ne vēlāk kā 5 darbdienas pirms sanāksmes. 4. Katras sanāksmes sākumā priekšsēdētājs un otras delegācijas vadītājs, savstarpēji vienojoties, pieņem darba kārtību. Darba kārtībā var iekļaut citus darba kārtības projektā neiekļautus jautājumus, ja priekšsēdētājs un otras delegācijas vadītājs par to vienojas. 6. pants Juridisko instrumentu pieņemšana 1. Komitejas lēmumus nolīguma 11. panta 2. punkta izpratnē adresē Pusēm, un tos paraksta priekšsēdētājs un otras delegācijas vadītājs. 2. Ikviena no Pusēm var nolemt publicēt jebkuru komitejas pieņemtu lēmumu. 7. pants Rakstiskā procedūra 1. Komitejas lēmumu var pieņemt rakstiskā procedūrā, ja priekšsēdētājs un otras delegācijas vadītājs par to vienojas. 2. Delegācijas vadītājs, kas ierosina izmantot rakstisko procedūru, otras delegācijas vadītājam iesniedz lēmuma projektu. Otras delegācijas vadītājs sniedz atbildi, norādot, vai viņš projektu pieņem vai nepieņem, ierosina izdarīt grozījumus vai lūdz ilgāk laika pārdomām. Ja projekts tiek pieņemts, to pieņem kā galīgu saskaņā ar 6. panta 1. punktu. 8. pants Protokols 1. Priekšsēdētājs sagatavo katras sanāksmes protokola projektu un iesniedz to otras delegācijas vadītājam 20 darbdienu laikā pēc sanāksmes. Protokola projektā norāda sniegtos ieteikumus, un tajā var iekļaut arī visus citus izdarītos secinājumus. Otras delegācijas vadītājs projektam piekrīt vai iesniedz ierosinātos grozījumus. Kad par protokola projektu ir panākta vienošanās, priekšsēdētājs un otras delegācijas vadītājs paraksta divus oriģināleksemplārus. Vienu protokola oriģināleksemplāru glabā priekšsēdētājs, bet otru — otras delegācijas vadītājs. 2. Ja līdz nākamās sanāksmes sasaukšanai vienošanās par protokolu nav panākta, protokolā iekļauj priekšsēdētāja sagatavoto projektu, kam pievieno otras delegācijas vadītāja iesniegtos ierosinātos grozījumus. 9. pants Izdevumi Katra Puse sedz izdevumus, kas tai rodas, piedaloties Komitejas sanāksmēs. 10. pants Konfidencialitāte Komitejas apspriedes ir konfidenciālas. [1] OV C […], […], […] lpp. [2] OV L 93, 30.3.2012., 3. lpp.